Isaac Vossius
Isaac Vossius, 1618-1689, egl. Isaac Vos, hollandsk klassisk filolog; søn af G.J. Vossius. Som bibliotekar for den svenske dronning Christina, ved hvis hof han opholdt sig 1649-52, forestod Vossius indkøbene af dels den betydningsfulde samling græske og latinske håndskrifter, Codices Reginenses, som nu opbevares i Vatikanet, dels en lige så væsentlig privatsamling, Codices Vossiani, der nu findes i Leiden. Vossius, der tillige udgav Catul samt en række af de antikke geografer, bl.a. Pomponius Mela og Skylax, levede fra 1670 til sin død i England.